O‘ZBEKISTON RESPUBLIKASINING NOGIRONLARNI REABILITATSIYA QILISh BO‘YIChA 1996—2000-YILLARGA MO‘LJALLANGAN DAVLAT DASTURI TO‘G‘RISIDA

O‘zbekiston Respublikasi Vazirlar Mahkamasining “1994-yilda iqtisodiy islohotlarning amalga oshirilishi va ularni yanada chuqurlashtirishning asosiy yo‘nalishlari to‘g‘risida” 1995-yil 14-fevraldagi 54-son qaroriga muvofiq Vazirlar Mahkamasi qaror qiladi:
 1. O‘zbekiston Respublikasida nogironlarni reabilitatsiya qilishning 1996—2000-yillarga mo‘ljallangan Davlat dasturi ma’qullansin (ilova* qilinmoqda).
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, O‘zbekiston Respublikasi vazirliklari va idoralari:
 O‘zbekiston Respublikasida nogironlarni reabilitatsiya qilishning 1996—2000-yillarga mo‘ljallangan Davlat dasturining bajarilishini ta’minlasinlar;
 “O‘zbekiston Respublikasida nogironlarni ijtimoiy himoya qilish to‘g‘risida”gi Qonunda nazarda tutilgan mablag‘larning korxonalar, muassasalar va tashkilotlar tomonidan o‘z vaqtida to‘lanishi, ushbu mablag‘lardan nogironlar orasidan kadrlar tayyorlashda va ular uchun ishchi o‘rinlari tashkil etishda foydalanish ustidan nazoratni ta’minlasinlar;
 har yili 1-yanvar va 1-iyulda Vazirlar Mahkamasiga ushbu qarorning qanday bajarilayotgani to‘g‘risida axborotlar taqdim etsinlar.
 3. “O‘zistiqbolstat” davlat qo‘mitasi xalq xo‘jaligini ijtimoiy-iqtisodiy rivojlantirishning har yilgi prognozlarida reabilitatsiya majmuilari qurilishiga kapital mablag‘lar limitlari ajratilishini nazarda tutsin.
 O‘zbekiston Respublikasi Moliya vazirligi ko‘rsatib o‘tilgan obyektlar qurilishini belgilangan tartibda mablag‘ bilan ta’minlasin.
 4. O‘zbekiston Respublikasi Moliya vazirligi, Davlat soliq qo‘mitasi Ijtimoiy ta’minot vazirligi bilan birgalikda bir oy muddatda korxona va tashkilotlardan nogironlar uchun mo‘ljallangan tovarlar (xizmatlar) bo‘yicha imtiyozli soliq olish to‘g‘risida takliflar tayyorlasinlar.
 5. Mazkur qarorning bajarilishini nazorat qilish O‘zbekiston Respublikasi Vazirlar Mahkamasining Ijtimoiy masalalar va madaniyat bo‘limiga yuklansin.